CELEX: 32021R1933
Language: et
Date: 2021-07-14 00:00:00
Title: Komisjoni delegeeritud määrus (EL) 2021/1933, 14. juuli 2021, millega täiendatakse Euroopa Parlamendi ja nõukogu määrust (EL) nr 576/2013 seoses eeskirjadega, mis käsitlevad lemmiklindude mittekaubanduslikku liikumist territooriumilt või kolmandast riigist liikmesriiki (EMPs kohaldatav tekst)

10.11.2021   
               
               
                  ET
               
               
                  Euroopa Liidu Teataja
               
               
                  L 396/4
               
            
         KOMISJONI DELEGEERITUD MÄÄRUS (EL) 2021/1933,
         14. juuli 2021,
         millega täiendatakse Euroopa Parlamendi ja nõukogu määrust (EL) nr 576/2013 seoses eeskirjadega, mis käsitlevad lemmiklindude mittekaubanduslikku liikumist territooriumilt või kolmandast riigist liikmesriiki
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 12. juuni 2013. aasta määrust (EL) nr 576/2013 lemmikloomade mittekaubandusliku liikumise kohta, millega tunnistatakse kehtetuks määrus (EÜ) nr 998/2003, (1) eriti selle artikli 5 lõiget 5, artikli 17 lõike 2 teist lõiku ja artikli 19 lõike 1 esimest lõiku,
         ning arvestades järgmist:
         
                     (1)
                  
                  
                     Määruses (EL) nr 576/2013 on sätestatud loomatervishoiunõuded, mida kohaldatakse lemmikloomade, kaasa arvatud määruse I lisa B osas osutatud lindude (lemmiklinnud) mittekaubandusliku liikumise suhtes, ning sellega nähakse ette, et delegeeritud õigusaktidega võib võtta tervishoiualaseid ennetusmeetmeid looma- ja rahvatervise kaitseks haiguste või nakkuste eest, mis võivad levida lemmiklindude mittekaubandusliku liikumisega territooriumilt või kolmandast riigist liikmesriiki.
                  
               
                     (2)
                  
                  
                     Määruses (EL) nr 576/2013 on ka sätestatud, et tervishoiualased ennetusmeetmed peavad põhinema piisaval, usaldusväärsel ja kinnitatud teaduslikul teabel ning neid tuleb kohaldada proportsionaalselt ohuga, mida asjaomaste haiguste või nakkuste levimine lemmiklindude piiriülese liikumise kaudu kujutab rahva- või loomatervisele.
                  
               
                     (3)
                  
                  
                     Liidu õigusnormide lihtsuse ja läbipaistvuse huvides ning selleks, et hõlbustada nende õigusnormide kohaldamist ja vältida dubleerimist, tuleks eeskirjad lemmiklindude mittekaubandusliku liikumise kohta territooriumilt või kolmandast riigist liikmesriiki sätestada ühes õigusaktis, mitte mitmes ristviidetega eraldi õigusaktis. See lähenemisviis on kooskõlas ka loomatervist käsitlevate liidu õigusaktide valdkonnas praegu järgitava lähenemisviisiga, nagu Euroopa Parlamendi ja nõukogu määruses (EL) 2016/429 (2) vastu võetu, millega soodustatakse liidu õigusnormide ühtlustamist, et hõlbustada nende kohaldamist ja vähendada halduskoormust.
                  
               
                     (4)
                  
                  
                     Lindude gripp on lindude nakkuslik viirushaigus, mis võib avaldada negatiivset mõju looma- ja rahvatervisele. Eelkõige põhjustab kodulindude nakatumine lindude gripi viirustega selle haiguse kahte peamist vormi, mis erinevad virulentsuse poolest. Madala patogeensusega haigusvorm põhjustab tavaliselt ainult kergeid sümptomeid, kuid kõrge patogeensusega vormi tagajärg on enamiku kodulinnuliikide puhul lindude väga suur suremus. Seetõttu võib sellel haigusel olla suur mõju kodulinnukasvatuse kasumlikkusele. Kuigi lindude grippi esineb peamiselt lindudel, võivad sellesse teatavatel tingimustel nakatuda ka inimesed, ehkki oht on üldiselt väga väike.
                  
               
                     (5)
                  
                  
                     Pärast seda, kui 2005. aastal esines liitu toodud tehistingimustes peetaval linnul esimest korda alatüüpi H5N1 kuuluv lindude kõrge patogeensusega gripp, kehtestati komisjoni otsusega 2005/759/EÜ (3) kaitsemeetmed, et takistada lindude kõrge patogeensusega gripi viiruse sissetoomist ja levikut omanikega kaasas olevate lemmiklindude liitu liikumise kaudu. Otsus 2005/759/EÜ tunnistati kehtetuks ja asendati komisjoni otsusega 2007/25/EÜ, (4) kuna selline liikumine kujutas jätkuvalt ohtu loomatervisele. Otsust 2007/25/EÜ muudeti omakorda liidu epidemioloogilise olukorra muutumise tõttu ja selle kohaldamise kuupäeva pikendati mitu korda, viimati komisjoni rakendusotsusega (EL) 2020/2107 (5). Otsus 2007/25/EÜ kaotab kehtivuse 31. detsembril 2021.
                  
               
                     (6)
                  
                  
                     Kuna lindude gripi üleilmne oht on viimastel aastatel suurenenud ja lähitulevikus ei ole ette näha epidemioloogilise olukorra paranemist, on asjakohane kehtestada määruse (EL) nr 576/2013 raames alalised kaitsemeetmed tagamaks, et lemmiklindude mittekaubanduslik liikumine liitu ei tekita lindude gripi viiruse sissetoomise ja levimise ohtu.
                  
               
                     (7)
                  
                  
                     Teatavad territooriumid ja kolmandad riigid kohaldavad oma territooriumile suunduva lemmiklindude mittekaubandusliku liikumise suhtes loomatervishoiueeskirju, mis on samaväärsed käesolevas määruses sätestatutega. Seetõttu võib järeldada, et lemmiklindude mittekaubanduslik liikumine neilt territooriumidelt ja neist kolmandatest riikidest liitu ohustab minimaalselt loomatervist liidus, ning käesolevas määruses sätestatud eeskirju lemmiklindude mittekaubandusliku liikumise kohta ei tuleks kohaldada lemmiklindude mittekaubandusliku liikumise suhtes neilt territooriumidelt ja neist kolmandatest riikidest liitu.
                  
               
                     (8)
                  
                  
                     Et vältida seda, et lindude kaubanduslikku liikumist liitu esitatakse petturlikult mittekaubandusliku liikumisena, peaks omaniku või volitatud isikuga kaasas olevate lemmiklindude maksimaalne arv piirduma viie lemmiklinnuga ühe mittekaubandusliku liikumise kohta. Kuna suurem arv linde kujutab endast lindude gripi viiruse sissetoomise ja levimise seisukohast suuremat ohtu, ei tohiks rohkem kui viie lemmiklinnu liikumist liitu käsitada lemmiklindude ühe mittekaubandusliku liikumisena ning selline liikumine ei peaks kuuluma käesolevas õigusaktis sätestatud eeskirjade kohaldamisalasse. Selle asemel peaks selline liikumine jätkuvalt toimuma kooskõlas komisjoni delegeeritud määruses (EL) 2020/692 (6) sätestatud nõuetega tehistingimustes peetavate lindude liitu sisenemise kohta ning selle suhtes tuleks kohaldada ka ametlikku kontrolli piiripunktides, nagu on sätestatud Euroopa Parlamendi ja nõukogu määruses (EL) 2017/625 (7).
                  
               
                     (9)
                  
                  
                     Lisaks tuleks käesolevas õigusaktis sätestada eeskirjad, mis käsitlevad territooriumilt või kolmandast riigist liikmesriiki viidavate lemmiklindude identifitseerimise vahendeid, et tagada seos lemmiklinnu ja asjaomase identifitseerimisdokumendi vahel.
                  
               
                     (10)
                  
                  
                     Euroopa Toiduohutusamet (EFSA) leidis oma teaduslikus arvamuses lindude gripi kohta, mis avaldati esimest korda 16. oktoobril 2017, (8) et otsuses 2007/25/EÜ sätestatud loomatervishoiunõuded vähendavad tulemuslikult ohtu, et lindude gripi viirust tuuakse liitu sisse lemmiklindude mittekaubandusliku liikumise kaudu territooriumidelt või kolmandatest riikidest liikmesriikidesse. Seepärast peaksid käesolevas määruses sätestatud nõuded põhinema kõnealuses otsuses sätestatud loomatervishoiunõuetel.
                  
               
                     (11)
                  
                  
                     Tervishoiualastes ennetusmeetmetes, mis on seotud lemmiklindude mittekaubandusliku liikumisega liitu, tuleks ette näha liitu sisenemise nõuete mitu varianti, sealhulgas isoleerimise kas enne sellist mittekaubanduslikku liikumist või sihtkohas, samuti liikumiseelse testimise lindude kõrge patogeensusega gripi viiruse alatüüpide H5 ja H7 suhtes ning vaktsineerimise nende alatüüpide vastu.
                  
               
                     (12)
                  
                  
                     Isoleerimist enne mittekaubanduslikku liikumist liitu tuleks siiski lubada üksnes nende lemmiklindude puhul, kes on pärit territooriumidelt või kolmandatest riikidest, mis on läbinud lindude grippi ja muid linnuliikide puhul asjakohaseid haigusi hõlmava hindamise. Seetõttu peaks see variant olema piiratud vaid komisjoni rakendusmääruse (EL) 2021/404 (9) V, XIV või XIX lisa 1. osa tabelis loetletud kolmandate riikide või territooriumidega, millest on lubatud liitu tuua vastavalt kodulinde ja kodulindude paljundusmaterjali, kodu- ja uluklindude värsket liha või mune ja munatooteid.
                  
               
                     (13)
                  
                  
                     Mis puutub lemmiklindude isoleerimisse sihtkohas, peaks see aset leidma ainult ettevõtetes, mis suudavad tagada loomade tervisliku seisundi. Seepärast tuleks nõuda, et selle variandi korral paigutataks lemmiklinnud karantiiniasutusse, mis on heaks kiidetud kooskõlas komisjoni delegeeritud määruse (EL) 2019/2035 (10) artikliga 14.
                  
               
                     (14)
                  
                  
                     Vähendamaks veelgi ohtu, et lindude gripi viirus levib liitu lemmiklindude mittekaubandusliku liikumisega territooriumidelt või kolmandatest riikidest, tuleks keelata selliste lemmiklindude viimine etendustele, laatadele, näitustele või muudele linde koondavatele kogunemistele asjakohase ajavahemiku jooksul pärast nende liitu sisenemist. Seepärast tuleks nõuda, et lemmiklinnud isoleeritaks sellise ajavahemiku jooksul ametliku järelevalve all vastavalt määruse (EL) nr 576/2013 artikli 35 lõike 1 punktis b sätestatud ametlikule järelevalvele.
                  
               
                     (15)
                  
                  
                     Käesolevas määruses sätestatud nõuete täitmist peaks tõendama lähtekohaks oleva territooriumi või kolmanda riigi veterinaarjärelevalve ametnik või teise võimalusena peaks seda tegema volitatud veterinaararst ja selle seejärel kinnitama lähtekohaks oleva territooriumi või kolmanda riigi pädev asutus kooskõlas komisjoni XXX rakendusmääruse (EL) 2021/1938 (11) lisas sätestatud veterinaarsertifikaadiga, mida tuleb rakendada koos käesoleva määruse eeskirjadega.
                  
               
                     (16)
                  
                  
                     Et vältida õiguslikku lünka eeskirjades, mis käsitlevad lemmiklindude mittekaubanduslikku liikumist territooriumidelt või kolmandatest riikidest liikmesriiki, tuleks käesolevat määrust kohaldada alates 1. jaanuarist 2022, sest selles sätestatud eeskirjadega asendatakse mitmeid eeskirju, mis on sätestatud otsuses 2007/25/EÜ, mida kohaldatakse kuni 31. detsembrini 2021,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese ja kohaldamisala
            
               1.   Käesolevas määruses on sätestatud loomatervishoiunõuded määruse (EL) nr 576/2013 I lisa B osas osutatud linnuliikidesse kuuluvate lemmikloomade (lemmiklinnud) mittekaubanduslikuks liikumiseks territooriumilt või kolmandast riigist liikmesriiki.
            
            
               2.   Määrust ei kohaldata järgmistel juhtudel:
               
                           a)
                        
                        
                           kui lemmiklindude koguarv ühe liikumise kohta on suurem kui viis;
                        
                     
                           b)
                        
                        
                           kui tegemist on Andorrast, Fääri saartelt, Gibraltarilt, Gröönimaalt, Islandilt, Liechtensteinist, Monacost, Norrast, San Marinost, Šveitsist ja Vatikani Linnriigist pärit lemmiklindude liikumisega.
                        
                     
         
         
            Artikkel 2
            Mittekaubanduslikul eesmärgil liikuvate lemmiklindude maksimaalne arv
            Omaniku või volitatud isikuga võib ühel mittekaubanduslikul liikumisel territooriumilt või kolmandast riigist liikmesriiki kaasas olla kuni viis lemmiklindu.
         
         
            Artikkel 3
            Lemmiklindude märgistamine
            
               1.   Lemmiklindudel lubatakse territooriumilt või kolmandast riigist liikmesriiki siseneda üksnes juhul, kui nad on lähtekohaks oleval territooriumil või lähtekohaks olevas kolmandas riigis märgistatud alalise, mitte-eemaldatava ja loetava individuaalse tähtnumbrilise koodiga.
            
            
               2.   Kui lemmiklinde veetakse vastavalt artikli 4 lõike 1 punkti b alapunktides i, ii või iii sätestatud tingimustele, peab käesoleva artikli lõikes 1 sätestatud märgistus olema neile kantud enne nende isoleerimist või enne nende testimist või vaktsineerimist lindude gripi alatüüpide H5 ja H7 suhtes.
            
            
               3.   Erandina lõikest 1 piisab lemmiklindude kirjeldusest, kui lemmiklinnud vastavad järgmistele nõuetele:
               
                           a)
                        
                        
                           neid veetakse artiklis 6 sätestatud tingimuste kohaselt;
                        
                     
                           b)
                        
                        
                           nad on paigutatud konteinerisse, mille lähtekohaks oleva territooriumi või kolmanda riigi pädev asutus on pitseerinud enne nende lähetamist liitu, ja nad jäävad sellesse pitseeritud konteinerisse artikli 6 lõike 1 punktis a osutatud karantiini lõpuni.
                        
                     
         
         
            Artikkel 4
            Tervishoiualased ennetusmeetmed lemmiklindude mittekaubanduslikul liikumisel territooriumilt või kolmandast riigist liikmesriiki
            
               1.   Lemmiklinde võib vedada territooriumilt või kolmandast riigist liikmesriiki üksnes juhul, kui nad vastavad järgmistele nõuetele:
               
                           a)
                        
                        
                           lähtekohaks olev territoorium või kolmas riik on Maailma Loomatervise Organisatsiooni (OIE) liige;
                        
                     
                           b)
                        
                        
                           lemmiklinnud vastavad ühele järgmistest tingimustest:
                           
                                       i)
                                    
                                    
                                       nad on pärit rakendusmääruse (EL) 2021/404 V, XIV või XIX lisa 1. osa tabeli esimeses veerus loetletud kolmandast riigist või territooriumilt, kus nad peavad olema olnud isolatsioonis ametliku järelevalve all vähemalt 30 päeva enne territooriumilt või kolmandast riigist lähetamise kuupäeva, või
                                    
                                 
                                       ii)
                                    
                                    
                                       neile on tehtud kuue kuu jooksul enne liitu lähetamise kuupäeva ja mitte hiljem kui 60 päeva enne liitu lähetamise kuupäeva täielik esmane vaktsineerimine ning vajaduse korral kordusvaktsineerimine tootja juhiste kohaselt lindude gripi alatüüpide H5 ja H7 vastase litsentsitud vaktsiiniga, mis ei tohi olla nõrgestatud elusvaktsiin, ning vaktsiini peab olema manustanud lähtekohaks oleva territooriumi või kolmanda riigi volitatud veterinaararst või veterinaarjärelevalve ametnik; või
                                    
                                 
                                       iii)
                                    
                                    
                                       lähtekohaks oleval territooriumil või lähtekohaks olevas kolmandas riigis
                                       
                                                   —
                                                
                                                
                                                   on neid hoitud vähemalt 14 päeva jooksul enne liitu lähetamise kuupäeva isolatsioonis volitatud veterinaararsti või veterinaarjärelevalve ametniku järelevalve all
                                                   ja
                                                
                                             
                                                   —
                                                
                                                
                                                   neile on tehtud mitte varem kui seitsmendal isolatsioonipäeval volitatud veterinaararsti või veterinaarjärelevalve ametniku võetud proovi põhjal lindude gripi alatüüpide H5 ja H7 antigeeni või genoomi tuvastamise test, mille tulemus oli negatiivne;
                                                
                                             
                                 
                     
                           c)
                        
                        
                           lemmiklinnud läbisid 48 tunni jooksul või viimasel tööpäeval enne territooriumilt või kolmandast riigist lähetamise kuupäeva lähtekohaks oleva territooriumi või kolmanda riigi volitatud veterinaararsti või veterinaarjärelevalve ametniku tehtud kliinilise kontrolli, mille tulemusena leiti, et neil puuduvad ilmsed haigustunnused;
                        
                     
                           d)
                        
                        
                           lemmiklinnud ei ole punktis c osutatud kliinilise kontrolli ja lähtekohaks olevalt territooriumilt või lähtekohaks olevast kolmandast riigist lahkumise vahelisel ajal kokku puutunud ühegi teise linnuga.
                        
                     
            
               2.   Käesoleva artikli lõike 1 punkti b alapunktide ii ja iii kohaselt nõutavad testid ja vaktsiinid peavad vastama Maailma Loomatervise Organisatsiooni (OIE) maismaaloomade diagnostiliste testide ja vaktsiinide käsiraamatu (8. väljaanne, 2018) peatüki 3.3.4 nõuetele.
            
         
         
            Artikkel 5
            Lemmiklindude liikumine pärast liitu saabumist
            Omanikud või volitatud isikud viivad territooriumilt või kolmandast riigist liitu sisenenud lemmiklinnud otse reisijate liitu sisenemise kohast liidus asuvasse majapidamisse või muusse elukohta, kus lemmiklinde hoitakse ametliku järelevalve all vähemalt 30 päeva pärast nende liitu sisenemise kuupäeva, ning selle aja jooksul ei tohi neid lemmiklinde viia etendustele, laatadele, näitustele ega muudele linde koondavatele kogunemistele.
         
         
            Artikkel 6
            Erand artikli 4 lõike 1 punkti b ja artikli 5 nõuetest
            
               1.   Erandina artikli 4 lõike 1 punkti b ja artikli 5 nõuetest võib lemmiklinde, kes ei vasta artikli 4 lõike 1 punktis b sätestatud tingimustele, tuua territooriumilt või kolmandast riigist liikmesriiki üksnes tingimusel, et
               
                           a)
                        
                        
                           nende sihtkoht liikmesriigis on delegeeritud määruse (EL) 2019/2035 artikli 14 kohaselt heakskiidetud karantiiniasutus, kus nad pannakse vahetult pärast liitu saabumist vähemalt 30 päevaks karantiini;
                        
                     
                           b)
                        
                        
                           omanik või volitatud isik viib lemmiklinnud otse reisijate liitu sisenemise kohast punktis a osutatud heakskiidetud karantiiniasutusse;
                        
                     
                           c)
                        
                        
                           linnud vabastatakse karantiinist üksnes veterinaarjärelevalve ametniku kirjaliku loa alusel.
                        
                     
            
               2.   Pädev asutus:
               
                           a)
                        
                        
                           jälgib lemmiklindude saabumist lõike 1 punktis a osutatud heakskiidetud karantiiniasutusse;
                        
                     
                           b)
                        
                        
                           kontrollib karantiinitingimusi, sh kontrollib suremuse arvestust ja teeb lindude kliinilist kontrolli vähemalt karantiiniperioodi alguses ja lõpus.
                        
                     
         
         
            Artikkel 7
            Tervisesertifikaat
            
               1.   Lemmiklinde võib tuua liitu üksnes juhul, kui nad vastavad järgmistele nõuetele:
               
                           a)
                        
                        
                           lähtekohaks oleva territooriumi või kolmanda riigi veterinaarjärelevalve ametnik on kooskõlas rakendusmääruse (EL) 2021/1938 lisas esitatud veterinaarsertifikaadiga tõendanud, et lemmiklinnud vastavad käesolevas määruses sätestatud nõuetele, või
                        
                     
                           b)
                        
                        
                           territooriumi või kolmanda riigi volitatud veterinaararst on kooskõlas rakendusmääruse (EL) 2021/1938 lisas esitatud veterinaarsertifikaadiga tõendanud, et lemmiklinnud vastavad käesolevas määruses sätestatud nõuetele, ning selle territooriumi või kolmanda riigi pädev asutus on seejärel asjaomase sertifikaadi kinnitanud.
                        
                     
            
               2.   Lemmiklinde võib liitu tuua üksnes juhul, kui lähtekohaks oleva territooriumi või kolmanda riigi veterinaarjärelevalve ametnik või volitatud veterinaararst on täitnud lõikes 1 osutatud veterinaarsertifikaadi omaniku või volitatud isiku kirjaliku deklaratsiooni põhjal, mis on kõnealuse veterinaarsertifikaadi osa, ning järgmise põhjal:
               
                           a)
                        
                        
                           omaniku või volitatud isiku esitatud tõendid selle kohta, et on korraldatud lemmiklindude karantiin delegeeritud määruse (EL) 2019/2035 artikli 14 kohaselt heaks kiidetud karantiiniasutuses, juhul kui lemmiklinnud peavad läbima karantiini vastavalt käesoleva määruse artiklile 6, või
                        
                     
                           b)
                        
                        
                           sihtliikmesriigi antud luba selliste lemmiklindude puhul, kelle suhtes on tehtud erand kooskõlas määruse (EL) nr 576/2013 artikli 32 lõikega 1.
                        
                     
         
         
            Artikkel 8
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. juuli 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 178, 28.6.2013, lk 1.
         
            (2)  Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).
         
            (3)  Komisjoni 27. oktoobri 2005. aasta otsus 2005/759/EÜ, mis käsitleb teatavaid kaitsemeetmeid seoses väga patogeense lindude gripiga teatavates kolmandates riikides ja omanikega kaasas olevate lindude liikumist kolmandatest riikidest (ELT L 285, 28.10.2005, lk 52).
         
            (4)  Komisjoni 22. detsembri 2006. aasta otsus 2007/25/EÜ, mis käsitleb teatavaid kaitsemeetmeid seoses lindude kõrge patogeensusega gripiga ja omanikega kaasas olevate lemmiklindude liikumisega ühendusse (ELT L 8, 13.1.2007, lk 29).
         
            (5)  Komisjoni 14. detsembri 2020. aasta rakendusotsus (EL) 2020/2107, millega muudetakse otsust 2007/25/EÜ selle otsuse kohaldamisaja osas (ELT L 425, 16.12.2020, lk 103).
         
            (6)  Komisjoni 30. jaanuari 2020. aasta delegeeritud määrus (EL) 2020/692, millega täiendatakse Euroopa Parlamendi ja nõukogu määrust (EL) 2016/429 seoses teatavate loomade, loomse paljundusmaterjali ja loomsete saaduste saadetiste liitu toomise ning nende järgneva liikumise ja käitlemise eeskirjadega (ELT L 174, 3.6.2020, lk 379).
         
            (7)  Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus) (ELT L 95, 7.4.2017, lk 1).
         
            (8)  EFSA Journal 2017; 15(10): 4991.
         
            (9)  Komisjoni 24. märtsi 2021. aasta rakendusmäärus (EL) 2021/404, millega kehtestatakse selliste kolmandate riikide, territooriumide või nende tsoonide loetelud, millest on lubatud liitu tuua loomi, loomset paljundusmaterjali ja loomseid saadusi kooskõlas Euroopa Parlamendi ja nõukogu määrusega (EL) 2016/429 (ELT L 114, 31.3.2021, lk 1).
         
            (10)  Komisjoni 28. juuni 2019. aasta delegeeritud määrus (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 5.12.2019, lk 115).
         
            (11)  Komisjoni 10. novembri 2021. aasta rakendusmäärus (EL) 2021/1938, millega kehtestatakse identifitseerimisdokumendi näidis lemmiklindude mittekaubanduslikuks liikumiseks territooriumilt või kolmandast riigist liikmesriiki ning tunnistatakse kehtetuks otsus 2007/25/EÜ (ELT L 396, 10.11.2021, lk 47).